
**2.2: Robert Merton - uoverensstemmelse mellem samfundets mål og midler**



Figur 2.4: Maslows behovspyramide - har alle samme muligheder eller kan der tales om behovsfrustration?

Den amerikanske sociolog Merton (1910-2003) fremlagde sin teori under depressionen. Der havde hidtil hersket en romantisk forestilling om „The American Dream“, der havde været en stor motivationsfaktor for landets borgere. „The American Dream“ hævdede, at alle havde mulighed for personlig succes uanset herkomst – noget, der var tiltænkt alle, men som for de fleste forekom som et uopnåeligt ideal. Der eksisterede – og eksisterer – således en uoverensstemmelse mellem samfundets mål, og de midler, de fleste er i besiddelse af.

Mertons teori søger primært at forklare den kriminalitet, som vi ovenfor har defineret som overlevelseskriminalitet.

Merton hævder, at samfundet som udgangspunkt befinder sig i en tilstand af harmoni, men at der løbende opstår et forventningspres om materiel succes på de mindre velstillede i samfundet, der vil resultere i og skabe afvigelser i forskellige former – altså også kriminalitet.

Mertons teori er baseret på det amerikanske samfund, som på mange områder ikke kan sammenstilles med det danske. Vi har på mange områder ikke de samme normer og derved heller ikke helt de samme målsætninger for samfundet og individet. Teorien er baseret på liberalistiske ideer, hvor mennesket tænker på rigdom frem for alt andet. Dette harmonerer måske ikke 100 procent med den danske velfærdsstat, men ikke desto mindre er Mertons teori stadig yderst anvendelig til at forklare og beskrive de grundlæggende årsager til berigelseskriminalitet.

Pointen er således, at de dårligst stillede samfundsborgere kan blive udsat for behovsfrustration, da de grundet deres position i samfundet ikke kan opnå samme velstand og muligheder som majoriteten gennem de kanaler, samfundet har opstillet.

Derfor søger nogle at bruge andre kanaler – kriminalitet. Afvigelser sker derfor på grund af det pres, de bliver udsat for af det omkringliggende samfund. For eksempel er et helt centralt samfundsmål ønsket om materiel velstand. Kan dette ikke opnås legalt, gribes der til illegale midler.

Presset opstår i relation til samfundets forventninger om, at individet lever op til de kulturelle værdier og normer, der hersker i samfundet. Dette krydspres udskiller individet til en række former for afvigermentalitet, som Merton opstiller som vist i figur 2.5.

Mertons teori er således baseret på, at samfundets medlemmer alle ønsker anseelse og materiel velstand. Samfundets anviste vej hertil er hårdt arbejde og uddannelse, men samfundsstrukturerne gør, at ikke alle befolkningsgrupper har samme muligheder for uddannelse og et velbetalt job. Ifølge Merton vil de ressourcesvage grupper kompensere for de forringede mulig-heder for succes ved at begå kriminalitet.

Derved kan Mertons teori tydeligvis anvendes til at forklare, hvorfor overvægten af kriminalitet bliver begået af personer med dårligere uddannelsesbaggrund og med ringere økonomisk kapital end gennemsnittet.

Skolen og familien – skaber de midlerne til at nå målene?

Ifølge Merton kan skolen som institution være blandt årsagerne til, at nogle individer ikke opnår de midler i livet, der er nødvendige for at opnå eksempelvis materiel velstand.

I denne sammenhæng kan man bruge begreberne inklusion (et meget anvendt begreb i forbindelse med den seneste danske folkeskolereform) og eksklusion. Der kan her opstå det, Merton betegner som en latent dysfunktion. Det er netop ikke meningen, at skolen skal være med til at udelukke individer, men snarere det modsatte. Skolens overordnede funktion er, at den skal formå at udruste børn til at kunne klare sig godt i samfundet. Hvis dette ikke sker, opstår der i stedet en latent dysfunktion, hvilket kan resultere i f.eks. kriminalistisk adfærd.



**Er skolen inkluderende eller ekskluderende?**

I forhold til familien hævder Merton, at normløshed kan opstå, hvis de værdier, der indlæres i opdragelsen, ikke stemmer overens med de sociale strukturer i samfundet. Hvis for eksempel de indlærte værdier ikke giver det enkelte individ tilstrækkelige muligheder for at opnå ’det gode liv’. Sagt på en anden måde kan en dårlig skolegang også være en årsag til en kriminalistisk livsstil.

Sammenfattende kan det siges, at Merton forklarer kriminelle handlinger ud fra et strukturelt perspektiv, hvor børns fødsel og opvækst i et socioøkonomisk belastet område og miljø giver dem problemer, fordi de ikke besidder de lovlige midler til at anskaffe sig de normale materi-elle goder og derfor tyr til kriminalitet.

Merton mener, at klasseforskelle er afgørende for kriminalitetsudøvelse i bestemte samfundsgrupper. Ifølge Merton opstilles der de samme mål og værdier for alle klasser i samfundet. De forskellige individer i samfundet har dog ikke de samme muligheder for at opnå disse mål og værdier. Merton siger, at kriminalitet blandt personer i de dårligt stillede grupper i samfundet er et udtryk for kompensation, da arbejde og uddannelse ikke er ligeligt fordelt i samfundet, samt at de ikke har de samme muligheder for at opnå målene og værdierne. Mertons belastningsteori forsøger altså at forklare, hvorfor afvigelser, herunder sociale problemer, kan forekomme, og at de underprivilegerede samfundsgrupper kan være i større risiko for afvigende adfærd end andre.

Ifølge Merton har alle individer – via opvæksten i et moderne samfund – internaliseret succeskriteriet om materiel fremgang, men alle har langtfra de legitime midler (uddannelse og karrieremuligheder) til at opnå disse, hvorfor nogle griber til kriminalitet.